Et glemt stearinlys udløste natten til fredag noget af en brand i en udestue på et sommerhus ved Hurup. Branden blev så voldsom, at udestuen udbrændte, og at de tre personer, der lå og sov i huset, måtte en tur på sygehuset i Thisted efterfølgende. Det oplyser vagtchefen ved Midt- og Vestjyllands Politi, Jens Claumarch. Branden opstod ved midnatstid i et sommerhus på Kammersgårdsvej nær Ydby, og en nabo slog alarm klokken 00.13. - Vi tror, det skyldes nogle stearinlys, man har glemt at slukke i udestuen. Men det er altså nok til, at udestuen udbrænder fuldstændig, så kun skelettet står tilbage. Resten af sommerhuset er røg- og sodskadet, og de tre personer i huset måtte tjekkes for røgforgiftning, siger Jens Claumarch. I huset var en kvinde på 51, en ung kvinde på 19 år og en dreng på 13, som sandsynligvis slipper uden mén, siger vagtchefen. - De klarede selv at komme ud af huset, men de var nødt til at knuse nogle ruder for at komme ud, fortæller Jens Claumarch.

Referat:
To kvinder og en dreng fik sig natten til fredag en slem forskrækkelse, da det sommerhus, de lå og sov i, brød i brand.